โบรกแนะหุ้นสื่อสาร-ปันผลสูงSET บ่ายไซด์เวย์-ไร้ปัจจัยใหม่
SET เช้านี้แกว่งไซด์เวย์ เนื่องจากยังมีผลกระทบจากปัจจัยลบทั้งในและต่างประเทศ แต่เมื่อดัชนีลงไปต่ำกว่า 1,250 จุด ก็มีแรงซื้อกลับเข้ามา ส่วนตลาดหุ้นภูมิภาคเคลื่อนไหวทั้งบวกและลบ บ่ายคาดดัชนีแกว่งตัวไซด์เวย์ และยังไร้ปัจจัยใหม่ พร้อมให้แนวรับ 1,240 จุด แนวต้าน 1,265 จุด
6 ม.ค. 2559

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า ( 6 ม.ค.) แกว่งตัวทั้งในแดนบวกและลบ โดยส่วนหนึ่งยังมีผลมาจากปัจจัยลบในช่วง 2 วันที่ผ่านมา อย่างเช่น ปัจจัยเกี่ยวกับภาวะเศรษฐกิจจีนที่ยังมีการชะลอตัวต่อเนื่อง ปัจจัยความขัดแย้งระหว่างซาอุดิอาระเบียและอิหร่าน รวมถึงปัจจัยกดดันภายในประเทศในกลุ่มหุ้นสื่อสาร เกี่ยวกับเรื่องการแข่งขันทางธุรกิจ
นักวิเคราะห์คาดช่วงบ่าย ดัชนีแกว่งตัวไซด์เวย์ และยังไร้ปัจจัยใหม่ พร้อมให้แนวรับ 1,240 จุด แนวต้าน 1,265 จุด ขณะที่ แนะนำ ADVANC เริ่ม Rebound แล้ว โดยประเมินแนวต้านระยะสั้นที่ 144 บาท และ 166 บาท
 
นายณัฐชาต เมฆมาสิน ผู้อำนวยการฝ่ายวิเคราะห์หลักทรัพย์ บล.ทรินิตี้ เปิดเผยถึงตลาดหุ้นช่วงเช้าที่ผ่านมาดัชนีแกว่งตัวทั้งในแดนบวกและลบ โดยส่วนหนึ่งยังมีผลมาจากปัจจัยลบในช่วง 2 วันที่ผ่านมา อย่างเช่น ปัจจัยเกี่ยวกับภาวะเศรษฐกิจจีนที่ยังมีการชะลอตัวต่อเนื่อง ปัจจัยความขัดแย้งระหว่างซาอุดิอาระเบียและอิหร่าน รวมถึงปัจจัยกดดันภายในประเทศในกลุ่มหุ้นสื่อสาร เกี่ยวกับเรื่องการแข่งขันทางธุรกิจ
ขณะที่ ปัจจัยดังกล่าวทำให้ดัชนีตลาดหุ้นไทยมีการปรับตัวลดลงไปต่ำกว่าที่ระดับแนวรับ 1,250 จุด แต่เมื่อดัชนีลงไปต่ำกว่าระดับดังกล่าวแล้วนั้น จะเห็นว่ามีแรงซื้อกลับเข้ามา ซึ่งทางฝ่ายวิจัยมองว่าระดับแนวรับที่ 1,240-1,250 จุด เป็นระดับที่นักลงทุนน่าจะทยอยซื้อสะสมได้แล้ว
ส่วนตลาดหุ้นภูมิภาคเมื่อช่วงเช้าที่ผ่านมามีตลาดหุ้นในบางประเทศที่เป็นบวก อย่างเช่น จีน ที่ได้รับปัจจัยหนุนจากข่าวเรื่องรัฐบาลจีนจะเข้าทำการแทรกแซงตลาดหุ้นจีน และมีตลาดหุ้นในบางประเทศเป็นลบในช่วงเช้านี้
แนวโน้มการลงทุนบ่ายนี้ คาดว่า ดัชนีฯจะแกว่งตัวไซด์เวย์ เนื่องจากยังไร้ปัจจัยใหม่ ทั้งนี้แนะนำนักลงทุนทยอยซื้อสะสมในช่วงนี้ ซึ่งเป็นช่วงที่ระดับดัชนีฯอยู่ในระดับที่เหมาะสม และมี Valuation P/E อยู่ที่ 12.2 เท่า ซึ่งเป็นระดับที่น่าสนใจมากแล้ว โดยแนะนำซื้อหุ้นที่ให้ปันผลสูง อย่างเช่น หุ้นในกลุ่มอสังหาริมทรัพย์, หุ้นในกลุ่มการเงิน และหุ้นในกลุ่มรับเหมาก่อสร้าง เป็นต้นพร้อมให้แนวรับ 1,240 จุด แนวต้าน 1,265 จุด
 
บล.ธนชาต ระบุในบทวิเคราะห์ ( 6 ม.ค.) ว่า Sentiment ตลาดหุ้นโลกที่อ่อนแอจาก 1) กังวลการชะลอตัวเศรษฐกิจจีน 2) สถานการณ์ความตึงเครียดระหว่างซาอุฯ กับอิหร่าน และ 3) การทดสอบนิวเคลียร์ของเกาหลีเหนือเช้านี้ กดดัน SET ตั้งแต่เปิดตลาด แม้เริ่มมีแรงซื้อหุ้นกลุ่มสื่อสารขนาดใหญ่ อย่าง ADVANC-INTUCH กล้บเข้ามา
ทั้งนี้ มอง ADVANC อยู่ในภาวะ Oversold มากในทางเทคนิค โดยถ้าพิจารณาจาก Monthly Chart ตั้งแต่ 2001 จะเห็นว่า ADVANC จะเกิดการ Rebound แบบ V-Shape ขึ้นทุกครั้งเมื่อปรับลดลงทดสอบ/ต่ำกว่า MAV50 – 20% และด้วย Catalyst เชิงบวกจาก 1) เงินปันผล 5.5-6.0 บาท สำหรับผลการดำเนินงานครึ่งปีหลังปี 58 หรือ Dividend Yield 4-4.5%
2) การเซ็นสัญญาเช่าคลื่น 15MHz กับ TOT ภายในไตรมาสแรกของปี 58 3) มีแผนรองรับในการักษาฐานลูกค้า 2G ทำให้ที่ระดับราคาปัจจุบันเป็นราคาที่คาดหวังการ Rebound แล้ว โดยประเมินแนวต้านระยะสั้นที่ 144 บาท และ 166 บาท (กรณี V-Shape Rebound)
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
ADVANC มูลค่าการซื้อขาย 5,177.21 ล้านบาท ปิดที่ 135.50 บาท เพิ่มขึ้น 4.50 บาท
INTUCH มูลค่าการซื้อขาย 1,476.00 ล้านบาท ปิดที่ 47.00 บาท เพิ่มขึ้น 1.25 บาท
JAS มูลค่าการซื้อขาย 1,050.28 ล้านบาท ปิดที่ 3.02 บาท ลดลง0.04 บาท
PTT มูลค่าการซื้อขาย 885.63 ล้านบาท ปิดที่ 223.00 บาท ลดลง 4.00 บาท
BEM มูลค่าการซื้อขาย 857.54 ล้านบาท ปิดที่ 5.10 บาท ลดลง 0.05 บาท
 
ที่มา: สำนักข่าวอินโฟเควสท์